กรุงเทพมหานคร จับมือกระทรวงสาธารณสุข ฉีดวัคซีนโควิด-19 เชิงรุก ย่านตลาดบางแค
นายชวินทร์ ศิรินาค รองปลัดกรุงเทพมหานคร  เปิดเผยว่า กรุงเทพมหานคร ร่วมกับกระทรวงสาธารณสุข จัดตั้งหน่วยฉีดวัคซีนโควิด-19 นอกสถานที่ ณ วัดนิมานรดี  เขตภาษีเจริญ ซึ่งอยู่ด้านหลังตลาดบางแค เพื่อเร่งฉีดวัคซีนให้แก่กลุ่มสัมผัสเสี่ยงบริเวณชุมชนใกล้เคียง โดยขอให้ประชาชนที่พักอาศัยบริเวณชุมชนใกล้ตลาดบางแค หรือวัดนิมานรดีเข้ารับบริการฉีดวัคซีนฟรีได้ถึงวันที่ 22 มีนาคมนี้  เพื่อควบคุมป้องกันการแพร่ระบาดของโรค ตลอดจนลดความรุนแรงของอาการป่วย สำหรับการฉีดวัคซีนผู้รับการฉีดจะต้องปฏิบัติตามขั้นตอนมาตรฐานการให้บริการ  ได้แก่ ลงทะเบียน ซักประวัติ คัดกรอง การเฝ้าระวังอาการไม่พึงประสงค์หลังการฉีดโดยกรุงเทพมหานครได้จัดเตรียมรถฉุกเฉินและระบบการแพทย์ฉุกเฉินไว้รองรับพร้อมดูแลความปลอดภัยของประชาชน   อย่างไรก็ตาม ผู้ที่ได้รับวัคซีนแล้ว ยังคงต้องปฏิบัติตามมาตรการป้องกันส่วนบุคคลอย่างเคร่งครัดต่อไป